[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.5.2006

COM(2006) 224 τελικό

ΕΚΘΕΣΗ ΤΗΣ ΕΠΙΤΡΟΠΗΣ

ΕΚΘΕΣΗ ΣΥΓΚΛΙΣΗΣ ΤΟΥ 2006 ΓΙΑ ΤΗ ΣΛΟΒΕΝΙΑ

(εκπονήθηκε σύμφωνα με το άρθρο 122 παράγραφος 2 της Συνθήκης κατόπιν αιτήματος της Σλοβενίας {SEC(2006) 615}

1. Σκοπός της έκθεσης

Σύμφωνα με το άρθρο 122 παράγραφος 2 της Συνθήκης, η Επιτροπή και η ΕΚΤ υποβάλλουν έκθεση στο Συμβούλιο, τουλάχιστον μία φορά κάθε δύο χρόνια, ή όποτε το ζητήσει κράτος μέλος με παρέκκλιση, σχετικά με την πρόοδο που σημειώθηκε στην εκπλήρωση των υποχρεώσεων των κρατών μελών όσον αφορά την επίτευξη της οικονομικής και νομισματικής ένωσης.

Η παρούσα έκθεση εκπονήθηκε μετά από αίτημα που υπέβαλε η Σλοβενία στις 2 Μαρτίου 2006. Λεπτομερέστερη αξιολόγηση της κατάστασης σύγκλισης στη Σλοβενία παρέχεται σε τεχνικό παράρτημα της παρούσας έκθεσης [SEC(2006) 615].

Το περιεχόμενο των εκθέσεων που εκπονούνται από την Επιτροπή και την ΕΚΤ διέπεται από το άρθρο 121 παράγραφος 1 της Συνθήκης. Το άρθρο αυτό προβλέπει ότι οι εκθέσεις περιλαμβάνουν εξέταση της συμβατότητας της εθνικής νομοθεσίας, συμπεριλαμβανομένου του καταστατικού των κεντρικών τραπεζών, με τα άρθρα 108 και 109 της Συνθήκης καθώς και με το καταστατικό του Ευρωπαϊκού Συστήματος Κεντρικών Τραπεζών (ΕΣΚΤ) και της ΕΚΤ. Επιπλέον, στις εκθέσεις αυτές πρέπει να εξετάζεται αν έχει επιτευχθεί υψηλός βαθμός διατηρήσιμης σύγκλισης στο εκάστοτε κράτος μέλος, με γνώμονα την εκπλήρωση των κριτηρίων σύγκλισης (σταθερότητα των τιμών, δημοσιονομική κατάσταση, σταθερότητα της συναλλαγματικής ισοτιμίας, μακροπρόθεσμα επιτόκια) και λαμβάνονται υπόψη διάφοροι άλλοι παράγοντες που αναφέρονται στο τελευταίο εδάφιο του άρθρου 121 παράγραφος 1. Τα τέσσερα κριτήρια σύγκλισης αποσαφηνίζονται περαιτέρω σε πρωτόκολλο που προσαρτάται στη Συνθήκη (Πρωτόκολλο αριθ. 21 για τα κριτήρια σύγκλισης).

2. Συμβατότητα τησ νομοθεσίας

Στην έκθεση σύγκλισης του 2004 [COM(2004) 690], η Επιτροπή κατέληξε στο συμπέρασμα ότι, όσον αφορά την ενσωμάτωση της κεντρικής τράπεζας στο ΕΣΚΤ κατά την υιοθέτηση του ευρώ, η νομοθεσία της Σλοβενίας, ειδικότερα ο νόμος για την Τράπεζα της Σλοβενίας, δεν ήταν πλήρως συμβατή με το άρθρο 109 της συνθήκης ΕΚ και με το καταστατικό των ΕΣΚΤ/ΕΚΤ. Επιπλέον, διατυπώθηκε σύσταση για τη διόρθωση ορισμένων εναπομενουσών ατελειών, ιδιαίτερα όσον αφορά τους στόχους της Τράπεζας και τον τομέα της προσωπικής και θεσμικής ανεξαρτησίας.

Το θέμα της έλλειψης συμβατότητας επιλύθηκε με τροποποίηση του νόμου για την Τράπεζα της Σλοβενίας, που ενέκρινε το Κοινοβούλιο της χώρας στις 30 Μαρτίου 2006. Ειδικότερα, η τροποποίηση διευκρινίζει ότι οι αρμοδιότητες της Τράπεζας της Σλοβενίας στον τομέα των νομισματικών λειτουργιών, πράξεων και μέσων θα μεταφερθούν στο ΕΣΚΤ από την ημερομηνία εισαγωγής του ευρώ στη Σλοβενία. Επιπλέον, έχει αφαιρεθεί ή δυνατότητα συμμετοχής του κράτους στη διαχείριση των συναλλαγματικών διαθεσίμων της Τράπεζας. Όσον αφορά τις εντοπισθείσες ατέλειες, οι λόγοι παύσης των μελών του διοικητικού συμβουλίου της Τράπεζας της Σλοβενίας από τα καθήκοντά τους ευθυγραμμίστηκαν με εκείνους που αναφέρονται στο καταστατικό των ΕΣΚΤ/ΕΚΤ. Τέλος, οι στόχοι της Τράπεζας της Σλοβενίας τροποποιήθηκαν και αντικατοπτρίζουν τη διατύπωση του άρθρου 105 παράγραφος 1 της Συνθήκης με μεγαλύτερη ακρίβεια. Ειδικότερα, ο δευτερογενής στόχος της Τράπεζας (στήριξη της γενικής οικονομικής πολιτικής σύμφωνα με τους στόχους που ορίζονται στη συνθήκη ΕΚ) εξαρτάται πλέον σαφώς από τον πρωταρχικό στόχο (σταθερότητα των τιμών). Ωστόσο, ο τρίτος στόχος που συνδέεται με τη χρηματοπιστωτική σταθερότητα (σύμφωνα με τις αρχές της ανοικτής οικονομίας της αγοράς και του ελεύθερου ανταγωνισμού) δεν υπάγεται σαφώς στον πρωταρχικό και δευτερογενή στόχο, γεγονός το οποίο εξακολουθεί να αποτελεί ατέλεια.

H νομοθεσία στη Σλοβενία, ειδικότερα ο νόμος για την Τράπεζα της Σλοβενίας, είναι συμβατή με τις απαιτήσεις της συνθήκης ΕΚ και με το καταστατικό των ΕΣΚΤ/ΕΚΤ.

3. Σταθερότητα των τιμών

Εξέλιξη της τιμής αναφοράς

Στην έκθεση σύγκλισης του 2004, η Σλοβενία δεν πληρούσε το κριτήριο της σταθερότητας των τιμών. Ο μέσος πληθωρισμός στη Σλοβενία κατά τους 12 μήνες μέχρι τον Αύγουστο του 2004 ήταν 4,1 τοις εκατό, ανώτερος της τιμής αναφοράς του 2,4 τοις εκατό.

Ο μέσος πληθωρισμός σε 12μηνη βάση, που χρησιμοποιείται για την αξιολόγηση της σύγκλισης, υποχώρησε από 8,6 τοις εκατό το 2001 σε 2,3 τοις εκατό το Μάρτιο του 2006. Αποτέλεσμα του γεγονότος αυτού ήταν η σταδιακή προσέγγιση της τιμής αναφοράς και η επίτευξή της, για πρώτη φορά το Νοέμβριο του 2005. Το μέσο ποσοστό πληθωρισμού σε 12μηνη βάση κινήθηκε κάτω από την τιμή αναφοράς από τον Ιανουάριο του 2006. Το Μάρτιο του 2006, η τιμή αναφοράς ήταν 2,6 τοις εκατό, υπολογισμένη ως ο μέσος όρος των μέσων ποσοστών πληθωρισμού, σε 12μηνη βάση, στις τρεις χώρες με τις καλύτερες επιδόσεις (Σουηδία, Φινλανδία και Πολωνία), συν 1,5 ποσοστιαίες μονάδες. Το αντίστοιχο ποσοστό πληθωρισμού στη Σλοβενία ήταν 2,3 τοις εκατό, δηλαδή 0,3 ποσοστιαίες μονάδες κάτω από την τιμή αναφοράς.

Υποκείμενοι παράγοντες και σταθερότητα

Ο πληθωρισμός στη Σλοβενία αυξήθηκε σε 9 τοις εκατό περίπου από τα μέσα του 1999 έως τα μέσα του 2000, κυρίως λόγω της επίπτωσης από την εισαγωγή του φόρου προστιθέμενης αξίας. Ο πληθωρισμός άρχισε να υποχωρεί εκ νέου κατά το δεύτερο εξάμηνο του 2001, όταν υιοθετήθηκε από την Τράπεζα της Σλοβενίας ένα νέο πλαίσιο μεσοπρόθεσμης νομισματικής πολιτικής. Ο κύριος στόχος του ήταν να εξασφαλιστεί η κατά το δυνατόν ταχύτερη είσοδος στη ζώνη ευρώ, με τη μείωση του πληθωρισμού και τη σταδιακή σταθεροποίηση της συναλλαγματικής ισοτιμίας. Από το 2003, η διαδικασία κάμψης του πληθωρισμού ενισχύθηκε με τη συντονισμένη πολιτική που ασκήθηκε από τη σλοβενική κυβέρνηση και τη Τράπεζα της Σλοβενίας. Ο αποτελεσματικός έλεγχος των διοικητικά καθοριζόμενων τιμών, η συγκράτηση των μισθών στο δημόσιο τομέα και η σταθεροποίηση της συναλλαγματικής ισοτιμίας από τα μέσα του 2004 ενίσχυσαν την αξιοπιστία της διαδικασίας αποκλιμάκωσης του πληθωρισμού, που με τη σειρά της οδήγησε σε συγκράτηση των μισθών στον ιδιωτικό τομέα. Οι προσπάθειες κάμψης του πληθωρισμού κατά τα πρόσφατα χρόνια στηρίχθηκαν επίσης σε ένα προσεκτικό μείγμα πολιτικής και σε ρυθμούς ανάπτυξης κάτω του δυνητικού μεταξύ 2001 και 2003. Ωστόσο, η σταδιακή μείωση των ποσοστών ανεργίας από το 2003, σε συμφωνία με την οικονομική ανάκαμψη, δεν συνοδεύτηκε από αυξημένες πιέσεις στους μισθούς και στις τιμές, γεγονός το οποίο καταδεικνύει ότι η μείωση του πληθωρισμού προήλθε κυρίως από παράγοντες οι οποίοι θα πρέπει να ευνοήσουν και μεσοπρόθεσμα συνθήκες χαμηλού πληθωρισμού.

Οι επιδόσεις από πλευράς πληθωρισμού το 2005 επηρεάστηκαν από την ευνοϊκή πορεία των τιμών σε ορισμένες κατηγορίες αγαθών, που αντικατοπτρίζει τον ευνοϊκό αντίκτυπο της προσχώρησης στην Ευρωπαϊκή Ένωση, γεγονός το οποίο συνέβαλε στην αντιστάθμιση των σοβαρών αρνητικών επιπτώσεων από την αύξηση των τιμών του πετρελαίου στις διεθνείς αγορές. Ενώ η προσχώρηση στην ΕΕ συνέβαλε επίσης στην άνοδο του επιπέδου του ανταγωνισμού στις εγχώριες αγορές, με σταθερή επίδραση στον πληθωρισμό, μέρος τουλάχιστον του ευνοϊκού αντίκτυπου στις τιμές αναμένεται να εξασθενίσει σταδιακά.

Παρά το γεγονός αυτό, οι προοπτικές για τον πληθωρισμό κατά το υπόλοιπο του 2006 παραμένουν ευνοϊκές. Η αναμενόμενη άμβλυνση των αρνητικών επιπτώσεων του εξωτερικού περιβάλλοντος στις ενεργειακές τιμές θα αντισταθμιστεί γενικά από την αργή άνοδο του μη οφειλόμενου στην ενέργεια πληθωρισμού από τα εξαιρετικά χαμηλά επίπεδα του 2005. Παράλληλα, η επιβράδυνση της αύξησης του ανά μονάδα κόστους εργασίας που παρατηρήθηκε από το 2002 αναμένεται να συνεχιστεί και το 2006, και ο μέσος πληθωρισμός προβλέπεται να υποχωρήσει ελαφρά από 2,5 τοις εκατό το 2005 σε 2,4 τοις εκατό το 2006.

Σε μια περισσότερο μακροπρόθεσμη προοπτική, η τελική σύγκλιση των εγχώριων επιτοκίων προς το επίπεδο της ζώνης ευρώ και η πιθανότητα προβλεπόμενης αύξησης του συντελεστή του φόρου προστιθέμενης αξίας το 2007 αντιπροσωπεύουν παράγοντες κινδύνου πληθωρισμού. Η Σλοβενία πρέπει συνεπώς να επαγρυπνά ώστε να προστατεύσει τις συνθήκες χαμηλού πληθωρισμού και την ευνοϊκή ανταγωνιστική της θέση. Μία περισσότερο φιλόδοξη δημοσιονομική πολιτική θα συμβάλει στην άμβλυνση των κινδύνων πληθωρισμού και η συγκράτηση των μισθών θα πρέπει να συνεχιστεί και μετά το 2006.

Η Σλοβενία έχει τηρήσει την τιμή αναφοράς για τον πληθωρισμό από το Νοέμβριο του 2005 και είναι πιθανόν ότι θα εξακολουθήσει να την τηρεί και κατά τους επόμενους μήνες. Η Σλοβενία πληροί το κριτήριο της σταθερότητας των τιμών.

4. Δημοσιονομική κατάσταση

Στην έκθεση σύγκλισης του 2004, η Επιτροπή ανέφερε ότι η Σλοβενία δεν αποτελούσε αντικείμενο απόφασης του Συμβουλίου σχετικά με την ύπαρξη υπερβολικού ελλείμματος και ότι πληρούσε το κριτήριο της δημοσιονομικής κατάστασης.

Τα δημόσια οικονομικά στη Σλοβενία επιδεινώθηκαν την περίοδο 2000-2001, και το δημόσιο έλλειμμα έφθασε το 2001 στην ανώτερη τιμή του, δηλαδή 4,3 τοις εκατό του ΑΕΠ. Μετά από διόρθωση κατά το 2002 – 2003, το δημόσιο έλλειμμα παρέμεινε από το 2002 σε επίπεδα χαμηλότερα του ορίου του 3 τοις εκατό του ΑΕΠ.

Η μεγαλύτερη δέσμευση προς τη δημοσιονομική πειθαρχία και την οικονομική ανάκαμψη από το 2004 επέτρεψαν νέα μείωση του δημόσιου ελλείμματος σε 2,3 τοις εκατό και 1,8 τοις εκατό του ΑΕΠ το 2004 και 2005, αντιστοίχως. Η δέσμευση της κυβέρνησης υπέρ μιας υγιούς δημοσιονομικής πολιτικής κατέστη περισσότερο εμφανής το 2004, όταν η ανεπάρκεια εσόδων από το φόρο προστιθέμενης αξίας επέφερε περικοπή των δαπανών προκειμένου να τηρηθεί ο στόχος του ελλείμματος.

Η Σλοβενία στοχεύει σε δημόσιο έλλειμμα 1,8 τοις εκατό του ΑΕΠ το 2006, επίπεδο λίγο χαμηλότερο από τις εαρινές προβλέψεις των υπηρεσιών της Επιτροπής το 2006. Δεν σχεδιάζεται καμία μείωση του ελλείμματος σε σχέση με το 2005. Αντίθετα, ενόψει του αναμενόμενου ευνοϊκού οικονομικού περιβάλλοντος, το διαρθρωτικό έλλειμμα, το οποίο ανήλθε σε 1,4 του ΑΕΠ το 2005, αναμένεται να επιδεινωθεί σε 1,8 τοις εκατό του ΑΕΠ. Παράλληλα, αναμένεται να παραμείνει σε επίπεδα χαμηλότερα από το ελάχιστο επίπεδο σύγκρισης του 1,9 τοις εκατό, που αναφέρεται στο Σύμφωνο Σταθερότητας και Ανάπτυξης, προκειμένου να υπάρξει ένα περιθώριο ασφαλείας έναντι της υπέρβασης της τιμής αναφοράς του 3 τοις εκατό του ΑΕΠ κάτω από κανονικές μακροοικονομικές διακυμάνσεις.

Το δημόσιο έλλειμμα διατηρείται σε επίπεδα ελαφρά χαμηλότερα του 30 τοις εκατό του ΑΕΠ από το 2000. Στο τέλος του 2005, το ακαθάριστο χρέος αντιπροσώπευε το 29,1 τοις εκατό του ΑΕΠ, σε σύγκριση με το 29,5% το 2004. Το δημόσιο χρέος αναμένεται να παραμείνει κάτω από το 30 τοις εκατό του ΑΕΠ μεσοπρόθεσμα.

Σύμφωνα με το πρόγραμμα σύγκλισης του Δεκεμβρίου 2005, η δημοσιονομική στρατηγική θα πρέπει σταδιακά να οδηγήσει σε μείωση του δημόσιου ελλείμματος στο 1 τοις εκατό του ΑΕΠ το 2008. Στο πρόγραμμα ανακοινώθηκαν μέτρα φορολογικής μεταρρύθμισης που οδηγούν σε μείωση του μεριδίου των εσόδων ως ποσοστού του ΑΕΠ κατά 1,8 εκατοστιαίες μονάδες και περικοπές δαπανών, που έχουν ως αποτέλεσμα μείωση του δείκτη των δαπανών κατά 2,5 ποσοστιαίες μονάδες του ΑΕΠ. Η δημοσιονομική αυτή εξυγίανση θα υποστηριχθεί με ορισμένα συγκεκριμένα μέτρα, τα οποία διευκρινίστηκαν στην τελευταία επικαιροποίηση του προγράμματος σύγκλισης, ενώ μελετάται η λήψη περαιτέρω μέτρων.

Το Συμβούλιο εξέτασε, στις 14 Φεβρουαρίου 2006, το επικαιροποιημένο πρόγραμμα σύγκλισης της Σλοβενίας. Θεώρησε ότι η δημοσιονομική στρατηγική έθετε εφικτούς στόχους και ότι οι κίνδυνοι επί των δημοσιονομικών προβλέψεων του προγράμματος ήταν γενικά ισορροπημένοι. Η Σλοβενία θεωρείται, ωστόσο, ότι διατρέχει υψηλό κίνδυνο όσον αφορά τη μακροπρόθεσμη διατηρησιμότητα. Σύμφωνα με τις τρέχουσες προβλέψεις βάσει των υφιστάμενων μέτρων, φαίνεται να υπάρχει υψηλός κίνδυνος για τη διατηρησιμότητα των δημόσιων οικονομικών, λόγω σημαντικής αύξησης των δαπανών εξαιτίας της γήρανσης του πληθυσμού. Το Συμβούλιο κάλεσε συνεπώς τη Σλοβενία να επιταχύνει τη δημοσιονομική εξυγίανση, αφιερώνοντας ειδικότερα το μεγαλύτερο μέρος των προσπαθειών στην αρχή του εγχειρήματος και λαμβάνοντας μέτρα για τη βελτίωση της μακροπρόθεσμης διατηρησιμότητας των δημόσιων οικονομικών.

Η Σλοβενία δεν αποτελεί αντικείμενο απόφασης του Συμβουλίου για την ύπαρξη υπερβολικού ελλείμματος και πληροί το κριτήριο της κατάστασης των δημόσιων οικονομικών.

5. Σταθερότητα της συναλλαγματικής ισοτιμίασ

Κατά την αξιολόγηση που πραγματοποιήθηκε στην έκθεση σύγκλισης του 2004, η Σλοβενία δεν πληρούσε το κριτήριο της συναλλαγματικής ισοτιμίας. Κατά τη χρονική στιγμή της εξέτασης, η χώρα συμμετείχε επί δύο μήνες στον ΜΣΙ ΙΙ.

Η διετής περίοδος που λαμβάνεται υπόψη για την αξιολόγηση της σταθερότητας της συναλλαγματικής ισοτιμίας εκτείνεται από το Μάιο του 2004 μέχρι τον Απρίλιο του 2006. Η Σλοβενία εισήλθε στον ΜΣΙ ΙΙ στις 28 Ιουνίου του 2004 και μέχρι σήμερα έχει συμπληρώσει 22 μήνες συμμετοχής. Η κεντρική ισοτιμία του ΜΣΙ ΙΙ που λαμβάνεται υπόψη για το tolar αντιστοιχεί στην αγοραία συναλλαγματική ισοτιμία κατά την τελευταία ημέρα των συναλλαγών πριν από την απόφαση εισόδου στον ΜΣΙ ΙΙ. Δεδομένου ότι η από μακρού ακολουθούμενη πολιτική συνεχούς υποτίμησης του tolar εξακολούθησε μέχρι την είσοδο στο ΜΣΙ ΙΙ, η ισοτιμία tolar-ευρώ κατά τους δύο μήνες πριν από την είσοδο στο ΜΣΙ ΙΙ κινήθηκε από 0,45 τοις εκατό άνω της μελλοντικής κεντρικής ισοτιμίας στις αρχές Μαΐου 2004 στην κεντρική ισοτιμία στις 25 Ιουνίου 2004. Εντός του ΜΣΙ ΙΙ, η ισοτιμία tolar – ευρώ παρέμεινε πλησίον της κεντρικής ισοτιμίας, με μέγιστες αποκλίσεις 0,16 τοις εκατό από την πλευρά της υποτίμησης και 0,10 τοις εκατό από την πλευρά της ανατίμησης της ζώνης διακυμάνσεων. Η μέση απόλυτη απόκλιση της συναλλαγματικής ισοτιμίας tolar – ευρώ από την κεντρική ισοτιμία, κατά την περίοδο που καλύπτεται από την παρούσα αξιολόγηση, ήταν 0,8 τοις εκατό.

Η συναλλαγματική σταθερότητα εντός του ΜΣΙ ΙΙ επιτεύχθηκε με σταθερό διαφορικό επιτόκιο έναντι της ζώνης του ευρώ, ελαφρά χαμηλότερο από τις δύο ποσοστιαίες μονάδες, για το μεγαλύτερο μέρος της υπό εξέταση περιόδου. Μετά τις αυξήσεις των βασικών επιτοκίων από τη ΕΚΤ, από το Δεκέμβριο του 2005, και τις μειώσεις των επιτοκίων από την Τράπεζα της Σλοβενίας, από τον Ιανουάριο του 2006, το διαφορικό αυτό επιτόκιο μειώθηκε πρόσφατα σε επίπεδα κατώτερα της μίας ποσοστιαίας μονάδας. Σε συνδυασμό με μια πιθανή μείωση του ασφάλιστρου κινδύνου για τους σλοβενικούς τίτλους στον ΜΣΙ ΙΙ, το θετικό διαφορικό επιτόκιο συνέβαλε στη στήριξη της ισχύος του tolar.

Η σταθερότητα της συναλλαγματικής ισοτιμίας tolar-ευρώ ενισχύθηκε από μια συμφωνία την οποία συνήψε το 2001 η Τράπεζα της Σλοβενίας με τις περισσότερες εμπορικές τράπεζες για τη συνεργασία στις παρεμβάσεις στην αγορά συναλλάγματος. Η Τράπεζα της Σλοβενίας χρησιμοποίησε ειδικότερα τις ανταλλαγές νομισμάτων προκειμένου να διατηρήσει την αξιοσημείωτη σταθερότητα στη συναλλαγματική ισοτιμία μεταξύ tolar και ευρώ εντός του ΜΣΙ ΙΙ. Δεδομένου ότι η κεντρική ισοτιμία του ΜΣΙ ΙΙ έπαιξε σωστά το ρόλο της ως «σημείο πρόσδεσης» των προσδοκιών των χρηματοοικονομικών αγορών, οι «παρεμβάσεις στις τιμές» που είναι επίσης εγγενείς στη συμφωνία αυτή (όταν η Κεντρική Τράπεζα καθορίζει τη βασική συναλλαγματική ισοτιμία την οποία πρέπει να χρησιμοποιούν οι εμπορικές τράπεζες που συμμετέχουν στη συμφωνία) δεν χρησιμοποιήθηκαν από τον πρώτο μήνα μετά την είσοδο στον ΜΣΙ ΙΙ. Η μετάβαση στο νέο σύστημα χρειάστηκε βεβαίως μια προσωρινή άμεση παρέμβαση στις συναλλαγματικές αγορές προκειμένου να σηματοδοτήσει την ουσιαστική αλλαγή του καθεστώτος της συναλλαγματικής ισοτιμίας. Από τη στιγμή που το tolar σταθεροποιήθηκε στις αρχές Ιουλίου 2004, δεν απαιτήθηκαν περαιτέρω άμεσες παρεμβάσεις εντός του ΜΣΙ ΙΙ.

Το tolar παρέμεινε πολύ κοντά στην κεντρική ισοτιμία του ΜΣΙ ΙΙ για τα δύο έτη που καλύπτει η παρούσα αξιολόγηση. Δεν σημειώθηκε καμία υποτίμηση της κεντρικής ισοτιμίας του tolar εντός του ΜΣΙ ΙΙ με πρωτοβουλία της Σλοβενίας. Κατά τη χρονική στιγμή της πιθανής απόφασης του Συμβουλίου, τον Ιουλίου του 2006, το tolar θα έχει συμμετάσχει στο ΜΣΙ ΙΙ για περισσότερο από 24 μήνες. Η Σλοβενία πληροί το κριτήριο της συναλλαγματικής ισοτιμίας.

6. Μακροπρόθεσμα επιτόκια

Στην έκθεση σύγκλισης του 2004, η Σλοβενία πληρούσε το κριτήριο της σύγκλισης των επιτοκίων. Το μέσο μακροπρόθεσμο επιτόκιο στην Σλοβενία σε ετήσια βάση τον Αύγουστο του 2004 ήταν 5,1 τοις εκατό, κάτω από την τιμή αναφοράς του 6,4 τοις εκατό.

Η απόκλιση σε σχέση με τα μέσα μακροπρόθεσμα επιτόκια της ζώνης ευρώ μειώθηκε σημαντικά μεταξύ των μέσων του 2002 και του τέλους του 2004, αντικατοπτρίζοντας μια βαθμιαία υποχώρηση των ποσοστών πληθωρισμού της Σλοβενίας, που συνοδεύτηκε από μείωση των βραχυπρόθεσμων βασικών επιτοκίων, μείωση των επασφάλιστρων κινδύνου της χώρας και από την προοπτική προσχώρησης στη ζώνη του ευρώ. Από την είσοδο στο ΜΣΙ ΙΙ τον Ιούνιο του 2004, η απόκλιση διατηρήθηκε μεταξύ 10 και 70 μονάδων βάσης.

Ο κινητός μέσος όρος των μακροπρόθεσμων επιτοκίων σε δωδεκάμηνη βάση, που έχει σημασία για την αξιολόγηση του κριτηρίου της Συνθήκης, εξακολούθησε την πτωτική του πορεία κατά τη διάρκεια της περιόδου αξιολόγησης. Το Μάρτιο του 2006, μήνα για τον οποίο υπάρχουν τα πλέον πρόσφατα διαθέσιμα στοιχεία, η τιμή αναφοράς, που δίδεται από τον μέσο όρο των μακροπρόθεσμων επιτοκίων στη Σουηδία, τη Φινλανδία και τη Πολωνία συν 2 εκατοστιαίες μονάδες, ανήλθε σε 5,9 τοις εκατό. Ο δωδεκάμηνος κινητός μέσος όρος της απόδοσης των δεκαετών ομολόγων αναφοράς της Σλοβενίας ανήλθε στο 3,8 τοις εκατό, επίπεδο κατώτερο από την τιμή αναφοράς. Η Σλοβενία πληροί το κριτήριο σύγκλισης των μακροπρόθεσμων επιτοκίων.

7. Λοιποί παράγοντες

Το χρηματοπιστωτικό σύστημα της Σλοβενίας έχει σε μεγάλο βαθμό ενσωματωθεί στο ευρύτερο χρηματοπιστωτικό σύστημα της ΕΕ. Η συμμόρφωση με το κοινοτικό κεκτημένο στον τομέα των χρηματοπιστωτικών υπηρεσιών είχε ήδη ουσιαστικά επιτευχθεί κατά την προσχώρηση και η μεταφορά στο εσωτερικό δίκαιο της νομοθεσίας που θεσπίστηκε στο πλαίσιο του προγράμματος δράσης για τις χρηματοπιστωτικές υπηρεσίες έχει σημειώσει σημαντική πρόοδο. Το μέγεθος του χρηματοπιστωτικού συστήματος παραμένει ελαφρώς χαμηλότερο από το αναμενόμενο, λαμβανομένου υπόψη του σχετικά υψηλού επιπέδου ανάπτυξης της οικονομίας. Ενώ αυξάνεται ο ανταγωνισμός μέσω της διασυνοριακής παροχής υπηρεσιών από άλλα χρηματοπιστωτικά ιδρύματα της ΕΕ, το χρηματοπιστωτικό σύστημα της Σλοβενίας δεν είναι πλήρως ιδιωτικοποιημένο, με το επίπεδο των συμμετοχών αλλοδαπής ιδιοκτησίας να προσεγγίζει αυτό των κρατών μελών της ζώνης ευρώ, πλην όμως χαμηλότερο από εκείνο άλλων νέων κρατών μελών. Η ισχυρή οικονομική ανάπτυξη και η σύγκλιση των επιτοκίων έδωσαν σταδιακή ώθηση στον ρυθμό αύξησης του τραπεζικού δανεισμού προς τον ιδιωτικό τομέα, κυρίως στα νοικοκυριά. Άνοδο άρχισε να σημειώνει, ειδικότερα, το μερίδιο των δανείων σε συνάλλαγμα προς τα νοικοκυριά , από τα αμελητέα επίπεδα του 2003 σε περίπου 50 τοις εκατό των νέων δανείων το 2005.

Η σλοβενική οικονομία είναι ιδιαίτερα ανοικτή στο εμπόριο, πλην όμως σχετικά λίγο δεκτική σε εισροές άμεσων ξένων επενδύσεων (ΑΞΕ). Η Σλοβενία έχει υιοθετήσει επίσης σχετικά σταδιακή προσέγγιση έναντι των διαρθρωτικών μεταρρυθμίσεων, ιδιαίτερα όσον αφορά την απελευθέρωση και ιδιωτικοποίηση. Παράλληλα, η Σλοβενία διαθέτει βιομηχανικές δομές ανάλογες με εκείνες της ζώνης του ευρώ. Το σχετικά χαμηλό επίπεδο εισερχόμενων άμεσων ξένων επενδύσεων συνδέεται με τη διαδικασία ιδιωτικοποίησης, η οποία ήταν λιγότερο δεκτική στη συμμετοχή ξένων επενδυτών. Η χαμηλή ένταση ΑΞΕ μπορεί να περιορίσει τις ανταγωνιστικές πιέσεις στην εγχώρια αγορά. Η περαιτέρω πρόοδος στην ενσωμάτωση και εφαρμογή των οδηγιών της ΕΕ έχει μεγάλη σημασία για την ομαλή λειτουργία της εσωτερικής αγοράς στη Σλοβενία.

Η Σλοβενία έχει παράδοση ισορροπημένου γενικά ισοζυγίου τρεχουσών συναλλαγών, που αντικατοπτρίζει κυρίως την ισορροπία μεταξύ, αφενός, του ελλείμματος στο εμπόριο αγαθών και, αφετέρου, του πλεονάσματος στο εμπόριο υπηρεσιών, παράλληλα με θετικό υπόλοιπο στο λογαριασμό τρεχουσών μεταβιβαστικών πληρωμών. Το ισοζύγιο τρεχουσών συναλλαγών της Σλοβενίας κατά το 2005 εμφάνισε έλλειμμα 1,1 τοις εκατό του ΑΕΠ, σε σύγκριση με το 2,1 τοις εκατό το 2004. Η βελτίωση αυτή αντικατοπτρίζει κυρίως την αναστροφή της τάσης σταδιακής επιδείνωσης του εμπορικού ισοζυγίου από το δεύτερο τρίμηνο του 2005 και επιτάχυνση της βελτίωσης του ισοζυγίου στο εμπόριο υπηρεσιών. Αυτό σημαίνει ότι η επιδείνωση του ισοζυγίου τρεχουσών συναλλαγών κατά το 2004 ήταν μάλλον προσωρινό φαινόμενο και δεν αποτελεί ένδειξη προβλημάτων ανταγωνισμού της σλοβενικής οικονομίας ή δυνητικές συναλλαγματικές πιέσεις. Η κυριότερη πρόκληση για τη Σλοβενία στο προσεχές μέλλον θα είναι η διαφύλαξη της υγιούς ανταγωνιστικής της θέσης, για την οποία πρέπει να δοθεί μεγάλη προσοχή στη συγκράτηση των μισθών. Συγχρόνως, παρά το υψηλό ποσοστό εγχώριας αποταμίευσης, η Σλοβενία θα μπορούσε να χρησιμοποιήσει ακόμη περισσότερες ξένες αποταμιεύσεις για την αύξηση των εγχώριων επενδύσεων και της παραγωγικότητας.

* * *

Με βάση της αξιολόγησής της όσον αφορά την ικανοποίηση των κριτηρίων σύγκλισης, η Επιτροπή θεωρεί ότι η Σλοβενία έχει επιτύχει υψηλό βαθμό διατηρήσιμης σύγκλισης.